БгъуэнщIагъ куухэм гъащIэ щыIэ?
КъБКъУ-м и егъэджакIуэхэмрэ студентхэмрэ иджыблагъэ хуэзащ спелеолог (бгъуэнщIагъхэмрэ щIы щIагъым щызекIуэ псыхэмрэ зыдж IэщIагъэлI) цIэрыIуэ, Кърым федеральнэ университетым и географие факультетым щIымрэ геоморфологиемкIэ и кафедрэм и егъэджакIуэ нэхъыжь Самохин Геннадий. ЗэIущIэр къызэрагъэпэщащ «БгъуэнщIагъхэр джынымкIэ Кърым-Кавказ зекIуэ» проектым ипкъ иткIэ.
Самохиныр ящыщщ бгъуэнщIагъ нэхъ куу дыдэхэм нэсыфа спелеологхэм. АбыкIэ щIэныгъэ-лIым дунейпсо рекорд 2012 гъэм игъэуващ, Абхъазым щыIэ карст шахтым метр 2196-кIэ ехри. Ар хэтащ бгъуэнщIагъэр джынымкIэ дунейпсо, лъэпкъпсо, щIыналъэпсо проектхэр зыубзыхуа IэщIагъэлIхэм. УФ-м и Президент Путин Владимир 2016 гъэм и мэлыжьыхьым Самохиным иритащ Урысей Федерацэм и бгъуэнщIагъхэр джынымрэ абыхэм я базэ зэхуэхьэсынымрэ хуэгъэпса грант щхьэхуэ. Апхуэдэу географ цIэрыIуэм хуагъэфэщащ «Хрустальный компас» лъэпкъ саугъэтыр, щIыхь, фIыщIэ тхылъхэр.
Къэбэрдей-Балъкъэрым щыIэ бгъуэнщIагъхэм тепсэлъыхьу, Самохиным жиIащ абыхэм ящыщ куэд иджыри нэсу джа, къэхута зэрымыхъуар. Абы къызэрыхигъэщамкIэ, щIыналъэм и дэтхэнэ бгы лъагапIэми теухуауэ птхыфынущ щIэныгъэ лэжьыгъэ хьэлэмэтхэр, диплом, кандидат къэхутэныгъэри хэту. Апхуэдэу яжриIащ бгъуэнщIагъ куухэм гъащIэ зэрыщыIэр, абыи псэ зыIут пкъыгъуэхэр зэрыщыкуэдыр.
Студентхэм я упщIэ зэмылIэужьыгъуэхэм жэуап яриту, щIэныгъэлIым къыхигъэщащ КъБР-м хыхьэ Шэрэдж районым бжьыхьэм спелеологхэм я зэхуэс щызэхишэну зэримырадыр икIи абы иригъэблэгъащ КъБКъУ-м и студентхэр. ЩIыуэпсыр фIыуэ зылъагъу, абы и зэхэлъыкIэм дихьэх щIа-лэгъуалэр Самохиным къыхуриджащ езыр зи пашэ зекIуэхэм хэтыну.
КъБКъУ-м егъэджэныгъэ лэжьыгъэмкIэ и проректор Лесев Вадим хьэщIэ лъапIэм фIыщIэ ин хуищIащ къызэрыхуеблэгъам папщIэ икIи адэкIэ пыщIэныгъэ хуаIэну зэригуапэри къыхигъэщащ.
КЪАРДЭН Маритэ.
